Sparekniven bliver svunget på en række områder i Aalborg Kommune i de kommende år. Det ligger fast, efter at Aalborg Byråd har præsenteret budgetforslaget for årene fra 2024 til 2027. - Budgetforslaget betyder, at vi nu skal i gang med de egentlige forhandlinger. På linje med resten af landets kommuner skal vi foretage nogle meget svære prioriteringer, da vi er i en økonomisk presset tid. De seneste år har Aalborg Kommune oplevet et markant udgiftspres, siger Aalborg Kommunes borgmester Lasse Frimand Jensen (S). Befolkningstilvæksten i Aalborg Kommune har ikke været så stor i de seneste år som tidligere, og derudover er der blevet indgået stramme økonomiaftaler med regeringen i de seneste år. Netop disse to faktorer gør, at Aalborg Kommune skal spare en procent af kommunens driftsbudget i 2024, to procent i 2025 og 2,5 procent frem mod 2026. - De svære prioriteringer gør ondt nu og her, men er nødvendige for, at vi får skabt et budget i balance og sikret handlemuligheder i fremtiden. Den borgernære velfærd står højt på dagsordenen, og jeg forventer, at det bliver vores hovedfokus i de kommende forhandlinger, siger borgmester Lasse Frimand Jensen. De politiske forhandlinger om det endelige budget går nu i gang baseret på budgetforslaget.

Referat:
Det er et stramt budgetforslag, politikerne i Aalborg Kommune torsdag har præsenteret.